
			Per a Nora Roberts, 

			un gran estímul i un autèntic toc de distinció.

		

	


	
		
			Agraïments

			

			

			

			Estic molt agraïda a la Cindy Hwang i la Leslie Gelbman per seu suport i els seus ànims i, sobretot, pel seu amor per la història d’en Gideon i l’Eva. Es necessita passió per escriure un llibre i passió per vendre’l. Els estic molt agraïda que en tinguin.

			Podria escriure tot un llibre sobre tot el que li he d’agrair a la meva agent, la Kimberly Whalen. La sèrie Crossfire és un enorme esforç multinacional i multiformat i a ella no li passa mai per alt una bona oportunitat. Com que sempre és al peu del canó, tinc la llibertat de poder-me concentrar en la meva part de la nostra col·laboració —l’escriptura!— i l’hi agraeixo molt.

			Darrere de la Cindy, la Leslie, la Kim, la Claire Pelly i en Tom Weldon hi ha uns equips dinàmics a Penguin i a Trident Media Group. M’encantaria poder esmentar tothom, però no acabaria mai. Hi ha dotzenes de persones a les quals he de donar les gràcies per la seva feina i el seu entusiasme. Trident i Penguin tenen cura de l’edició de la sèrie Crossfire a escala mundial i els agraeixo el temps que han dedicat als meus llibres.

			El meu més profund agraïment a l’editora Hilary Sares, que ha estat decisiva a l’hora de fer que la sèrie Crossfire sigui el que és. Ella és la que em guia.

			També dono les gràcies al meu publicista, en Gregg Sullivan, que em fa la vida més fàcil en molts sentits.

			He de donar també les gràcies a tots els meus editors internacionals (més de tres dotzenes en el moment que estic escrivint això) per acollir en Gideon i l’Eva als seus països i compartir-los amb els seus lectors. Són meravellosos, i els ho agraeixo.

			I a tots els lectors d’arreu del món que s’han endinsat en la història d’en Gideon i de l’Eva: gràcies! Quan vaig escriure No t’amago res estava segura que jo seria l’única persona a qui li agradaria. Estic molt emocionada que a vosaltres també us hagi agradat i que continuem el viatge de l’Eva i en Gideon tots junts. Els camins perillosos i plens de sotracs és millor fer-los amb amics!

			M’agradava Nova York amb la mateixa passió desenfrenada que reservava només per a una altra cosa a la meva vida. La ciutat era un microcosmos de noves oportunitats i de velles tradicions. Els conservadors alternaven amb els bohemis. Les excentricitats coexistien amb rareses inestimables. L’energia palpitant de la ciutat impulsava els negocis internacionals i atreia gent de tot el món.

			I la personificació de tota aquesta vitalitat, aquesta ambició dinàmica i aquest poder de fama mundial m’acabava de follar provocant-me dos orgasmes increïbles que m’havien fet cargolar els dits dels peus.

			Mentre entrava a l’enorme armari vestidor, vaig fer una ullada al llit d’en Gideon Cross, amb els llençols arrugats després de tant de sexe, i em va venir una esgarrifança de plaer. Tenia els cabells humits de la dutxa, i la tovallola que m’embolcallava era l’única peça de roba que duia a sobre. Em quedava una hora i mitja abans no hagués de ser a la feina, per tant podia fer tranquil·lament. Òbviament, hauria d’assignar un temps en la meva rutina dels matins per a les relacions sexuals, perquè si no, acabaria arrossegant-me de son. En Gideon es despertava sempre disposat a conquerir el món, i li encantava començar aquella conquesta amb mi.

			Era tenir sort, això?

			Com que ja s’acostava el juliol i la temperatura començava a enfilar-se, vaig triar uns pantalons prims de lli natural ben planxats i una brusa sense mànigues i amb coll rodó de popelín d’un gris clar que feia conjunt amb els meus ulls. Com que no tenia gens de traça a pentinar-me, em vaig recollir els cabells en una senzilla cua i després em vaig maquillar. Quan vaig estar presentable, vaig sortir de l’habitació.

			Vaig sentir la veu d’en Gideon en el moment que sortia al passadís. Vaig notar un petit calfred quan vaig notar que estava enfadat, parlava amb veu baixa i tallant. No s’irritava fàcilment... excepte quan s’enrabiava amb mi. Jo podia fer-li alçar la veu i fer-lo renegar, i fins i tot passar-li les mans per la meravellosa cabellera atzabeja que li arribava a les espatlles.

			En general, però, en Gideon tenia una gran capacitat de control. No li calia cridar perquè podia fer tremolar la gent tan sols amb una mirada o una paraula pronunciada lacònicament.

			El vaig trobar al despatx. Estava dret d’esquena a la porta i amb un receptor Bluetooth a l’orella. Tenia els braços encreuats i mirava per la finestra del seu àtic de la Cinquena Avinguda; feia la impressió de ser un home solitari, un individu separat del món del seu voltant, i no obstant això, capaç de governar-lo.

			Em vaig repenjar al marc de la porta i el vaig contemplar. Estava segura que les meves vistes de l’skyline eren més impressionants que les seves. La meva posició avantatjosa l’incloïa a ell superposat als imponents gratacels de la ciutat, com una presència igualment poderosa i impressionant. S’havia acabat de dutxar abans que jo sortís del llit. El seu cos realment addictiu estava ocult sota un elegant vestit de sastre: una de les meves debilitats confessades. La vista del seu cos per darrere m’oferia unes natges perfectes i una esquena poderosa ajustada dins d’una armilla.

			A la paret hi havia un gran collage de fotografies en les quals apareixíem junts i una de meva, molt íntima, que m’havia fet mentre dormia. La majoria eren fotos que havien fet els paparazzi que li seguien tots els moviments. Era en Gideon Cross, de Cross Industries, i a la curta edat de vint-i-vuit anys era una de les vint-i-cinc persones més riques del món. Estava segura que era l’amo d’un bon tros de Manhattan i no hi havia dubte que era l’home més sexy del planeta. Tenia fotos meves a tot arreu on treballava, com si el fet de contemplar-me pogués arribar a ser tan meravellós com contemplar-lo a ell.

			Es va girar amb elegància i em va mirar amb els seus ulls de color blau gel. Evidentment ja sabia que era allà palplantada, mirant-lo. Hi havia com una mena de cruixit en l’aire quan érem a prop l’un de l’altre, com una sensació d’anticipació semblant al silenci elèctric que precedeix el ressò d’un tro. Probablement s’havia esperat a girar-se de manera deliberada, per donar-me l’oportunitat de mirar-lo, perquè sabia que m’encantava fer-ho.

			El senyor Fosc i Perillós. I era tot meu.

			Déu meu... No m’acostumaria mai a l’impacte que em causava aquella cara. Aquells pòmuls esculpits i aquelles celles fosques i denses, aquells ulls blaus protegits per unes pestanyes espesses, i aquells llavis... perfectament gravats per ser alhora sensuals i perversos. M’encantava quan somreien amb una invitació sexual dibuixada, i m’estremia quan s’aprimaven i es convertien en una fina línia. I quan pressionava aquells llavis contra el meu cos, m’encenia de desig per ell.

			«Ai Senyor, però com t’has de veure». Vaig fer un somriure de desdeny, recordant com em feien empipar les amigues que es posaven poètiques amb l’aspecte dels seus nòvios. I vet aquí que ara era jo la que estava constantment impressionada per la magnificència d’aquell home complicat, frustrant, embullat i sexy com el pecat, del qual estava més enamorada cada dia que passava.

			Mentre ens miràvem, el seu enuig no va disminuir, ni va deixar de parlar amb el pobre que estava a l’altra banda de la línia, però la seva mirada va passar de la irritació glaçada a una calidesa abrasadora.

			A hores d’ara ja hauria d’estar acostumada al seu canvi d’actitud quan em mirava, però encara em colpia amb una força que em feia sacsejar. Aquella mirada expressava les ganes boges que tenia de follar amb mi —cosa que feia sempre que podia—, i també em donava una idea de la seva impressionant i implacable força de voluntat. Tot el que en Gideon feia a la vida estava marcat per un nucli de força i domini.

			—Ens veiem dissabte a les vuit —va acabar, abans de treure’s l’auricular i llançar-lo sobre la taula—. Vine, Eva.

			Em va venir un altre calfred en sentir com pronunciava el meu nom, amb el mateix punt autoritari que feia servir quan deia «Escorre’t, Eva» quan jo era sota seu... amb ell a dintre... desesperada per arribar al clímax per ell... 

			—No tenim temps per a això, rei. —Vaig sortir cap al passadís de seguida, perquè no em costava gaire rendir-me quan es posava així. El ronc suau de la seva veu agradable i refinada era gairebé capaç de fer-me venir un orgasme només de sentir-la. I si em tocava, ja havia begut oli.

			Vaig sortir de pressa cap a la cuina per anar a fer una mica de cafè.

			Ell va murmurar alguna cosa i em va seguir. Amb les gambades que feia no li va costar gaire atrapar-me. De cop em vaig trobar clavada a la paret del passadís per un home fort i sexy de gairebé metre noranta.

			—Ja saps què passa quan fuges, angelet. —En Gideon em va mossegar el llavi inferior i després va calmar la mossegada fent-me una carícia amb la llengua—. T’atrapo.

			Dintre meu, alguna cosa es va remoure amb vibracions de rendició feliç i el meu cos es va relaxar amb plaer en notar-se tan a prop del seu. El desitjava constantment i d’una manera tan profunda que em produïa dolor físic. El que sentia era luxúria, però també alguna cosa més. Una cosa molt preciosa i profunda que no havia sentit mai per cap altre home. Si algú altre hagués intentat dominar-me amb el pes del seu cos, m’hauria espantat. Però això no havia estat mai un problema amb en Gideon. Ell sabia el que jo necessitava i fins on podia arribar.

			El sobtat centelleig del seu somriure em va fer aturar el cor.

			Davant d’aquell rostre tan impressionant emmarcat per uns brillants cabells negres, vaig notar que els genolls em flaquejaven una mica. Era absolutament impecable i refinat excepte per aquells blens sedosos que li queien al voltant de la cara.

			Va fregar el nas contra el meu.

			—No pots fer-me un somriure com aquest i després marxar. Digue’m què pensaves quan era al telèfon.

			Vaig torçar els llavis amb una expressió irònica.

			—Ets guapíssim. Trobo que hi penso tant, en això, que fins i tot fa fàstic. Ho he de tallar immediatament.

			Va posar-me la mà a la part del darrere de la cuixa i em va fer acostar més, provocant-me amb un moviment de malucs contra els meus. Era escandalosament bo al llit. I ell ho sabia.

			—Creu-t’ho, que t’ho permetré.

			—Eh? —L’escalfor fluïa sinuosament per les meves venes, el meu cos anhelava massa el seu tacte—. No em diguis que vols una altra dona enamorada enganxada a tu tota l’estona, senyor Odia-Expectatives-Exagerades.

			—El que vull —va parrupejar, mentre m’agafava la barbeta i m’acariciava el llavi inferior amb el polze— és que estiguis massa enfeinada pensant en mi per poder pensar en algú altre.

			Vaig agafar aire lentament i tremolosa. Estava completament seduïda per la seva mirada ardent, pel to provocatiu de la seva veu, per l’escalfor del seu cos i per l’olor trasbalsadora de la seva pell. Era com una droga, i no tenia cap intenció de deixar aquell hàbit.

			—Gideon —vaig sospirar, extasiada.

			Amb un gemec, va segellar la seva boca esculpida sobre la meva i em va fer perdre la noció del temps amb un petó sensual i profund... un petó que gairebé va aconseguir distreure’m de veure la inseguretat que acabava de revelar.

			Vaig ficar els dits entre els seus cabells per subjectar-lo bé i tornar-li el petó, amb la meva llengua lliscant amb la seva, acariciant-la. Feia molt poc temps que érem parella. Menys d’un mes. I el pitjor era que cap dels dos sabia com mantenir una relació com la que intentàvem construir, una relació en la qual no dissimulàvem els nostres traumes.

			Em va envoltar amb els braços i em va estrènyer possessivament.

			—Volia passar el cap de setmana a Florida Keys amb tu... nua.

			—Mmm, sona bé. —Més que bé. Tot i que m’encantava en Gideon amb el vestit tres peces, sens dubte el preferia completament nu. Vaig evitar comentar que aquell cap de setmana no estaria disponible... 

			—Ara m’hauré de passar el cap de setmana treballant —va murmurar, fregant els llavis contra els meus.

			—Negocis que has ajornat per mi? —Feia dies que plegava d’hora de treballar per estar amb mi, i sabia que li devia costar. La meva mare ja anava pel tercer matrimoni, i tots els seus marits eren algun tipus de magnats rics i exitosos. Sabia molt bé que el preu de l’ambició era treballar moltes hores.

			—Pago sous generosos a altres persones per poder estar amb tu.

			Molt astut, però com que vaig veure el guspireig d’irritació a la mirada, vaig intentar distreure’l.

			—Gràcies. Anem a fer un cafè abans que se’ns faci tard.

			En Gideon va passar-me la llengua pel llavi inferior i després em va deixar anar.

			—M’agradaria sortir demà al vespre, a les vuit. Amb equipatge fresc i lleuger. A Arizona hi fa molta calor.

			—Què? —Vaig parpellejar a la seva esquena mentre desapareixia de nou cap al despatx—. És a Arizona, on has d’anar a fer negocis?

			—Malauradament.

			«Eh... uau». En comptes de deixar-me perdre el cafè, vaig deixar estar la discussió de moment i vaig anar cap a la cuina. Vaig travessar l’ampli apartament d’en Gideon, amb la impressionant arquitectura de la preguerra i les esveltes finestres arquejades. Els talons alternaven el soroll contra el brillant parquet de fusta i el so esmorteït quan trepitjava les catifes Aubusson. Aquell espai luxós, decorat amb fusta fosca i teles de colors neutres, estava adornat amb petits detalls que li aportaven vivesa. Tot i que l’apartament era evidentment ostentós, mantenia un ambient càlid i acollidor, era un lloc confortable per relaxar-se i sentir-se mimat.

			Quan vaig arribar a la cuina, em vaig afanyar a posar una tassa sota la cafetera individual. En Gideon va entrar amb la jaqueta penjada al braç i el mòbil a la mà. Vaig posar una altra tassa a la cafetera i vaig obrir la nevera per agafar la llet.

			—Potser al capdavall és una sort. —Em vaig girar per recordar-li el problema amb el meu company de pis—. He de parlar amb en Cary aquest cap de setmana.

			En Gideon va guardar el mòbil a la butxaca interior de la jaqueta i després la va penjar al respatller d’un tamboret de la cuina.

			—Tu véns amb mi, Eva.

			Vaig esbufegar mentre em posava un rajolí de llet al cafè.

			—Per fer què? Jeure tot el dia nua esperant que acabis de treballar per follar-me?

			Em va aguantar la mirada mentre agafava la seva tassa i feia un xarrup de cafè fumejant amb una calma deliberada.

			—Ara ens barallarem?

			—Ara et posaràs difícil? Ja n’hem parlat, d’això. Saps que he de parlar amb en Cary després del que va passar ahir a la nit. —L’embolic de cossos que vaig trobar a la meva sala d’estar donava un nou significat al concepte d’orgia.

			Vaig tornar la llet a la nevera mentre absorbia la sensació de ser atreta cap a ell inexorablement per la seva força de voluntat. Des del principi havia estat així. Quan volia, en Gideon em podia fer sentir les seves demandes. I era molt i molt difícil ignorar la part de mi que suplicava que li donés tot el que ell volia.

			—Tu et cuides dels teus negocis i jo m’ocuparé del meu millor amic, i després ens tornem a trobar per cuidar-nos de nosaltres.

			—No tornaré fins diumenge al vespre, Eva.

			«Oh...». Vaig notar una fiblada al ventre quan vaig sentir que estaríem separats tant de temps. La majoria de les parelles no es passaven pas tot el temps lliure junts, però nosaltres no érem com la majoria de gent. Nosaltres teníem obsessions, inseguretats i una addicció l’un per l’altre que requeria un contacte regular per mantenir-nos funcionant amb normalitat. Odiava estar lluny d’ell. Poques vegades estava més d’un parell d’hores sense pensar-hi.

			—Tu tampoc no pots suportar la idea —va dir, en veu baixa, examinant-me d’aquella manera seva que ho veia tot—. El diumenge estarem fets pols.

			Vaig bufar el cafè i en vaig fer un xarrup. M’inquietava la idea de passar tot el cap de setmana sense ell. Pitjor encara, odiava pensar que ell passaria tot aquest temps lluny de mi. Ell tenia tot un món de possibilitats allà a fora, dones que no estaven tan traumatitzades ni eren tan difícils com jo.

			Tot i així, vaig dir:

			—Tots dos sabem que això no és precisament saludable, Gideon.

			—Qui ho diu, això? Ningú no sap què és, ser com nosaltres.

			D’acord, en això tenia raó.

			—Hem d’anar a treballar —vaig dir, conscient que aquest impàs ens ballaria pel cap tot el dia. Ho hauríem de solucionar després, però de moment hi estàvem ben encallats.

			Va repenjar el maluc contra el marbre, va encreuar els turmells i va continuar amb el tema, obstinadament.

			—El que hem de fer és que tu vinguis amb mi.

			—Gideon. —Vaig començar a picar amb els peus contra la rajola—. No puc pas renunciar a la meva vida per tu. Si em converteixo en el teu trofeu, d’aquí a ben poc n’estaràs avorrit, de mi. Ostres, i jo em faré fàstic a mi mateixa. No ens morirem pas per passar un parell de dies ocupant-nos d’altres aspectes de les nostres vides, encara que no ens agradi.

			Em va mirar directe als ulls.

			—Causes massa problemes per ser un trofeu.

			—Fa falta ser una persona problemàtica per coneixe’n una altra.

			En Gideon es va redreçar, ignorant la seva amenaçadora sensualitat, i em va capturar instantàniament amb tota la seva intensitat. Era tan voluble... com jo.

			—Has sortit molt a la premsa últimament, Eva. No és cap secret que ets a Nova York. No et puc deixar aquí mentre sóc fora. Porta en Cary, si creus que és necessari. Pots trencar-te les banyes amb ell mentre esperes que jo acabi la feina per follar-te.

			—Ha! —Fins i tot quan vaig veure el seu intent d’alleujar la tensió amb una mica d’humor, em vaig adonar que l’autèntic motiu pel qual no volia estar lluny de mi era en Nathan. El meu exgermanastre. El malson del meu passat que en Gideon tant temia podria reaparèixer en el meu present. M’espantava reconèixer que no estava pas del tot equivocat. La cuirassa de l’anonimat que m’havia protegit durant anys s’havia esmicolat per la nostra relació, que s’havia fet pública amb massa rapidesa.

			Redéu... ara no teníem pas temps de discutir aquest embolic, però sabia que era un tema en el qual en Gideon no cediria fàcilment. Era un home que reivindicava completament les seves possessions, lluitava contra els competidors amb una precisió implacable i mai no permetria que em passés cap mal. Jo era el seu refugi, i això em feia única i valuosa per a ell.

			En Gideon va mirar el rellotge.

			—És hora de marxar, angelet.

			Va agafar la jaqueta i em va fer un gest perquè passés davant seu cap a la luxosa sala d’estar, on vaig agafar la bossa de mà i la motxilla on duia les sabates de caminar i altres coses. Al cap de poc ja havíem arribat a la planta baixa amb l’ascensor privat i entràvem al seient del darrere del Bentley SUV de color negre.

			—Hola, Angus —vaig dir al xofer, que es va tocar la vora del seu barret de xofer passat de moda.

			—Bon dia, senyoreta Tramell —va respondre, somrient. Era un senyor gran, amb uns quants cabells blancs escampats entremig dels pèl-rojos. Em queia bé per un munt de motius, entre altres pel fet que acompanyava en Gideon a tot arreu des que anava a l’escola de primària i realment es preocupava per ell.

			Una ullada ràpida al Rolex que m’havien regalat la meva mare i el meu padrastre em va confirmar que arribaria a temps a la feina... si no ens quedàvem encallats amb el trànsit. Mentre pensava això, l’Angus lliscava hàbilment pel mar de taxis i cotxes del carrer. Després de la calma tensa de l’apartament d’en Gideon, el soroll de Manhattan em va despertar amb la mateixa efectivitat que la dosi de cafeïna. L’estrèpit de les botzines i el soroll dels pneumàtics sobre les tapes de claveguera em vigoritzava. Un riu de vianants que es movia amb rapidesa flanquejava les dues bandes del carrer, mentre els edificis creixien ambiciosament cap al cel i ens deixaven en l’ombra malgrat que el sol s’anava enlairant.

			Ostres, m’encantava Nova York. Cada dia dedicava un temps a absorbir la ciutat, a atreure-la cap a mi.

			Em vaig acomodar al seient de pell del darrere, vaig agafar-li la mà a en Gideon i l’hi vaig estrènyer.

			—Estaries més tranquil si en Cary i jo marxéssim de la ciutat el cap de setmana? Per exemple un viatge llampec a Las Vegas?

			En Gideon va aprimar els ulls.

			—Que sóc una amenaça per a en Cary? És per això que no vols venir a Arizona?

			—Què? No. No ho crec pas. —Em vaig remoure al seient i el vaig mirar—. A vegades necessito tota una nit per aconseguir que s’obri una mica i parli amb franquesa.

			—No ho creus pas? —va repetir, ignorant tota la resposta, excepte la primera part.

			—Potser li sembla que no es pot posar en contacte amb mi quan em necessita perquè sempre estic amb tu —vaig aclarir, aguantant bé la tassa de cafè amb les dues mans quan passàvem per un sotrac—. Escolta, has de superar aquesta gelosia que sents per en Cary. Quan et dic que per a mi és com un germà, Gideon, no ho dic pas de broma. No t’ha pas de caure bé, però has d’entendre que ell forma part de la meva vida.

			—Li dius el mateix de mi?

			—No em cal. Ja ho sap. Mira, intento arribar a un compromís aquí... 

			—Jo no em comprometo mai.

			Vaig alçar les celles.

			—En els negocis, estic segura que no. Però això és una relació, Gideon. S’ha de donar i... 

			En Gideon em va tallar amb un gruny.

			—Amb el meu avió, al meu hotel, i si surts de l’edifici t’enduus un equip de seguretat.

			La seva sobtada i reticent capitulació em va sorprendre i em va deixar en silenci durant un minut ben bo. Suficient perquè ell pogués arrufar el front sobre aquells ulls blaus penetrants amb aire de dir «O ho agafes o ho deixes».

			—Vols dir que no vas una mica massa lluny? —vaig dir—. En Cary estarà amb mi.

			—Ja em perdonaràs si no confio en ell perquè et protegeixi, després d’ahir a la nit. —Mentre es prenia el cafè, la seva postura deixava ben clar que, dins del seu cap, la conversa ja s’havia acabat. M’havia ofert les seves opcions acceptables.

			Si no fos conscient que tenir cura de mi era la seva preocupació, aquella prepotència m’hauria molestat molt. El meu passat tenia fantasmes perillosos, i el fet de sortir amb en Gideon m’havia posat en un punt de mira mediàtic que podia dur-me en Nathan Barker a la porta de casa.

			A més, controlar tot el seu voltant formava part de la personalitat d’en Gideon. Venia amb el paquet i jo m’hi havia d’adaptar.

			—D’acord —vaig accedir—. Quin és el teu hotel?

			—En tinc uns quants. Pots triar-lo. —Va girar el cap per mirar per la finestra—. L’Scott et passarà la llista per correu electrònic. Quan t’hagis decidit, fes-l’hi saber i ell es cuidarà de tot. Marxarem amb l’avió junts i tornarem junts.

			Vaig repenjar l’espatlla al seient, vaig fer un xarrup de cafè i vaig veure que tenia el puny tancat amb força sobre la cuixa. En el reflex del vidre fumat, la cara d’en Gideon era impassible, però jo notava el seu mal humor.

			—Gràcies —vaig murmurar.

			—No calen. No estic content amb això, Eva —El múscul de la mandíbula estava tens—. El teu company de pis la caga i jo m’he de passar el cap de setmana sense tu.

			Odiava quan no estava content, de manera que li vaig agafar la tassa de la mà i les vaig deixar totes dues al portavasos del seient del darrere. Després li vaig pujar a la falda, a cavall de les seves cames. Li vaig passar els braços per darrere les espatlles.

			—T’agraeixo molt que cedeixis en això, Gideon. Significa molt per a mi.

			Em va mirar fixament amb els seus ulls blaus intensos.

			—Sabia que em faries tornar boig des del moment que et vaig veure.

			Vaig somriure en recordar com ens vam conèixer.

			—De cul a terra al vestíbul del Crossfire Building?

			—Abans. A fora.

			Vaig arrufar el front i vaig preguntar:

			—A fora, on?

			—A la vorera. —En Gideon em va agafar els malucs, prement-me d’aquella manera dominant i possessiva que em feia perdre el cap—. Jo marxava cap a una reunió. Un minut més tard i no t’hauria vist. Acabava d’entrar al cotxe quan vas aparèixer a la cantonada.

			Vaig recordar que aquell dia havia vist el Bentley aparcat a la vorera. Però estava tan impressionada amb l’edifici que no em vaig adonar d’aquell elegant vehicle quan hi vaig arribar, sinó quan en vaig sortir.

			—Em vas encisar just a l’instant que et vaig veure —va dir, amb veu aspra—. No podia apartar la mirada. Et vaig desitjar immediatament. Excessivament. Gairebé violentament.

			Com em podia haver passat per alt que hi havia alguna cosa més en aquella nostra primera trobada del que jo havia notat? Em pensava ben bé que havíem topat per accident. Ell se n’anava a una reunió... o sigui que això volia dir que havia tornat a entrar a l’edifici deliberadament. Per mi.

			—Et vas aturar just al costat del Bentley —va continuar—, amb el cap inclinat enrere. Contemplaves l’edifici i et vaig imaginar de genolls, mirant-me a mi de la mateixa manera.

			La veu ronca d’en Gideon em va fer remoure sobre la seva falda.

			—De quina manera? —vaig xiuxiuejar, encisada pel foc de la seva mirada.

			—Amb excitació. Una mica impressionada... una mica intimidada. —Em va agafar les natges i em va estrènyer més fort contra ell—. No vaig poder evitar seguir-te cap a dins. I allà et vaig trobar, just de la manera que et volia, de genolls davant meu. En aquell moment, em van venir al cap mitja dotzena de fantasies del que et faria quan et tingués despullada.

			Vaig empassar saliva, recordant la meva reacció similar davant seu.

			—La primera vegada que et vaig veure em vas fer pensar en el sexe. En un sexe desbocat.

			—Ja ho vaig veure. —Em va fer lliscar les mans per l’esquena—. I també vaig ser conscient que ho veies en mi. Vas veure com sóc... què hi ha dintre meu. Vas llegir-me interiorment.

			I això va ser el que literalment em va fer caure de cul. El vaig mirar als ulls i vaig veure com era de dominant, vaig veure la seva ànima ombrívola. Hi vaig veure poder i anhel i control i exigència. En algun lloc dintre meu, vaig saber que em faria seva. I ara era un alleujament saber que ell havia sentit la mateixa agitació per mi.

			En Gideon em va agafar per les espatlles i em va atreure cap a ell, fins que els nostres fronts es van tocar.

			—No ho havia vist mai en ningú, Eva. Tu ets l’única.

			Se’m va fer un nus a la gola. En molts aspectes, en Gideon era un home dur, i en canvi podia arribar a ser molt dolç amb mi. Gairebé de manera infantil, cosa que m’encantava perquè era pura i espontània. Els que no es molestaven a mirar més enllà de la seva cara preciosa i el seu compte bancari impressionant, no es mereixien coneixe’l.

			—No en tenia ni idea. Et vas mostrar tan... fred. No em va pas semblar que t’afectés gens ni mica.

			—Fred? —va dir, rient—. Però si anava calent per tu. Des de llavors que estic mig trastocat.

			—Caram. Gràcies.

			—Has aconseguit que et necessiti —va dir, amb veu ronca—. I ara no puc suportar la idea d’estar dos dies sense tu.

			Vaig agafar-li la cara amb les mans i el vaig besar suaument, transmetent-li persuasió i disculpa amb els llavis.

			—Jo també t’estimo —vaig xiuxiuejar a la seva preciosa boca—. I tampoc puc suportar estar lluny de tu.

			El petó que em va tornar era intens i voraç, i no obstant això, la manera com m’agafava era suau i reverent. Com si fos una cosa delicada. Quan ens vam separar, tots dos panteixàvem.

			—Però si ni tan sols sóc el teu tipus —vaig dir, fent broma per intentar alegrar l’estat d’ànim abans d’anar a treballar. La preferència d’en Gideon per les morenes era ben coneguda i ben documentada.

			Vaig notar que el Bentley s’aturava. L’Angus va sortir del cotxe perquè estiguéssim sols, però va deixar el motor en marxa i l’aire condicionat engegat. Vaig mirar per la finestra i vaig veure el Crossfire allà al costat.

			—Això que dius del tipus... —En Gideon va tirar el cap enrere per repenjar-lo al seient i va respirar fondo—. La Corinne es va quedar molt sorpresa amb tu. No eres el que s’esperava.

			La mandíbula se’m va tensar quan vaig sentir el nom de l’antiga nòvia d’en Gideon. Tot i saber que, per a ell, la seva relació havia estat d’amistat i solitud, no d’amor, no podia evitar que les urpes de l’enveja em roseguessin per dins. La gelosia era un dels meus defectes més accentuats.

			—Perquè sóc rossa?

			—Perquè... no t’assembles a ella.

			Em vaig quedar sense alè. No m’havia parat a pensar que la Corinne havia definit el seu estàndard de dona. Fins i tot la Magdalene Perez —una de les amigues d’en Gideon que desitjava ser alguna cosa més— m’havia dit que s’havia deixat la melena morena per emular la Corinne. Però jo no havia arribat a captar la complexitat d’aquella observació. Déu meu... si això era veritat, la Corinne tenia un poder impressionant sobre en Gideon, molt més del que jo podia suportar. El ritme cardíac se’m va accelerar i l’estómac se’m va regirar. Odiava aquella dona de manera irracional. Odiava el fet que hagués tingut tan sols un tros d’ell. Odiava qualsevol dona que hagués conegut el seu tacte... la seva luxúria... el seu cos increïble.

			Vaig començar a sortir de sobre seu.

			—Eva. —Em va fer aturar agafant-me les cuixes amb fermesa—. No ho sé pas, si té raó.

			Vaig abaixar la mirada cap al punt per on em subjectava, i la visió del meu anell de compromís a la seva mà dreta —la meva marca de propietat— em va calmar. Igual que ho va fer l’expressió de confusió de la seva cara quan les nostres mirades es van trobar.

			—Ah, no?

			—Mira, si jo abans només anava amb morenes, no m’hi havia ni fixat. No buscava pas la Corinne, en les altres dones. De fet, no era pas conscient de buscar ningú fins que et vaig veure a tu.

			Vaig passar-li les mans per les solapes, alleujada. Potser no havia buscat la Corinne conscientment, i encara que ho hagués fet, jo era totalment diferent d’ella en l’aspecte i en el caràcter. Jo era única per a ell; una dona a part de totes les altres en tots els sentits. Desitjava que això fos suficient per apaivagar la meva gelosia.

			—Potser no es tractava d’una preferència sinó d’un patró. —Vaig allisar-li l’arruga del front amb el dit—. L’hi hauries de preguntar al doctor Petersen quan hi vagis avui al vespre. M’agradaria tenir més respostes després de tots els anys de teràpia, però no en tinc. Hi ha un munt de coses inexplicables entre nosaltres, oi? Encara no tinc ni idea de què carai veus en mi.

			—Es tracta del que tu veus en mi, angelet —va dir en veu baixa i suavitzant l’expressió—. Es tracta del fet que saps com sóc i em desitges igual que jo et desitjo a tu. Cada dia me’n vaig a dormir amb la por que l’endemà em desperti i te n’hagis anat. O que t’hagi espantat... que hagi somiat... 

			—No. Gideon. —Ostres. Cada dia em trencava el cor d’una manera o altra. Em deixava feta miques.

			—Ja sé que no et dic el que sento per tu de la mateixa manera que tu m’ho dius a mi, però sóc teu. Ja ho saps.

			—Sí, ja sé que m’estimes, Gideon. —Bojament. Extraordinàriament. Obsessivament. Tal com jo l’estimava a ell.

			—Estic captivat per tu, Eva. —Amb el cap tirat enrere, en Gideon em va atreure cap a ell per fer-me un petó molt dolç, amb els seus llavis ferms movent-se sota els meus—. Mataria per tu —va xiuxiuejar—, renunciaria a tot el que tinc per tu... però no renunciaré a tu. Dos dies és el meu límit. No em demanis més que això; no t’ho podré donar.

			No em prenia pas les seves paraules a la lleugera. La seva riquesa l’aïllava, li donava el poder i el control que li havien estat robats en algun moment de la seva vida. Havia patit abusos sexuals, igual que jo. El fet que considerés que valia la pena perdre la tranquil·litat d’esperit per tenir-me a mi significava molt més que un «T’estimo».

			—Només necessito aquests dos dies, rei, i t’asseguro que et valdran la pena.

			La duresa de la seva mirada es va esvair i la va substituir el desig sexual.

			—Caram. Que tens planejat aplacar-me amb sexe, angelet?

			—Sí —vaig admetre, tímidament—. Molt de sexe. Al capdavall, aquesta tàctica sembla que ens funciona.

			Va somriure, però la seva mirada tenia una intensitat que em va fer accelerar el pols. Era una mirada fosca que em va fer recordar —com si fos tan fàcil oblidar-ho— que en Gideon no era un home que es pogués dominar o amansir.

			—Oh, Eva... —va parrupejar, arrepapat al seient amb la calma salvatge d’una elegant pantera que acaba d’atrapar un ratolí al seu cau.

			Em va recórrer un calfred deliciós per tot el cos. Quan es tractava d’en Gideon, estava més que disposada a deixar-me devorar.

		

	


	
		
			2

			
			
			
			Just abans de sortir de l’ascensor al vestíbul de la vintena planta, a Waters Field & Leaman, l’empresa publicitària per a la qual treballava, en Gideon em va xiuxiuejar a l’orella:

			—Pensa en mi tot el dia.

			Li vaig estrènyer la mà furtivament dins de l’ascensor abarrotat.

			—Sempre ho faig.

			Ell va continuar el trajecte fins a dalt de tot, on hi havia la seu de Cross Industries. El Crossfire era seu, una de les moltes propietats que posseïa arreu de la ciutat, incloent-hi el complex d’apartaments on jo vivia.

			Intentava no fixar-me en això. La meva mare era una autèntica esposa trofeu. Havia renunciat a l’amor del meu pare per aconseguir un estil de vida opulent, amb el qual jo no combregava. Jo hauria preferit l’amor abans que la riquesa, però suposo que per a mi era molt fàcil dir-ho perquè tenia diners: una cartera d’inversió bastant considerable. No és pas que els hagués tocat mai, aquests diners. Ni pensaments. Havia pagat un preu molt alt i no podia imaginar-me res que en valgués el cost.

			La Megumi, la recepcionista, em va obrir la porta de vidre de seguretat i em va rebre amb un gran somriure. Era una noia bonica, jove com jo, amb un tallat estil bob d’un color negre brillant que li emmarcava els impressionants trets asiàtics de la cara.

			—Hola —vaig dir, aturant-me a la seva taula—. Que tens plans per dinar?

			—Ara sí.

			—Fantàstic. —El meu somriure era ample i genuí. Tot i que m’estimava en Cary i m’encantava estar amb ell, també necessitava amistats femenines. En Cary ja s’havia començat a teixir una xarxa de coneguts i d’amics a la nostra ciutat adoptiva, però jo m’havia quedat absorbida per l’espiral d’en Gideon gairebé des del principi. I tot i que hauria preferit passar tota l’estona al seu costat, sabia que no era saludable. Unes quantes amistats femenines podrien compensar el temps que no passava amb ell, però havia de cultivar-les, si en volia.

			Vaig dirigir-me passadís avall cap al meu espai. Quan vaig arribar al meu escriptori, vaig guardar la motxilla i la bossa de mà al calaix de baix de tot, deixant només el mòbil a fora per tenir-lo a mà. Vaig veure que tenia un missatge d’en Cary:

			«Em sap greu, nena».

			—Cary Taylor —vaig sospirar—. T’estimo... fins i tot quan em fas enrabiar.

			I aquesta vegada m’havia fet emprenyar de debò. A veure, cap dona no vol entrar a casa seva i trobar-se una orgia a la sala d’estar. Especialment quan està a mitja baralla amb el seu nou nòvio.

			Li vaig respondre:

			«Guarda’t el cap de stmna x mi si pots».

			Hi va haver una llarga pausa i em vaig imaginar que estava processant la meva petició.

			«Merda», va respondre finalment. «Deus tenir pensat fotre’m una bona coça al cul».

			—Potser sí —vaig murmurar, estremint-me mentre recordava... l’orgia que em vaig trobar. Però sobretot pensava en en Cary i necessitava passar un quant temps amb ell, amb calma. No feia pas gaire que vivíem a Manhattan. Era una ciutat nova per a tots dos, nou apartament, noves feines i experiències, nous nòvios per a tots dos. Estàvem fora del nostre ambient i ens esforçàvem, i com que tots dos arrossegàvem un equipatge ben carregat del nostre passat, no ens n’acabàvem de sortir prou bé. Normalment ens recolzàvem l’un en l’altre per trobar l’equilibri, però últimament no havíem tingut gaire temps per a això. Realment necessitàvem una mica de temps.

			«Estàs a punt per a un viatge a Las Vegas? Només tu i jo?».

			«Collons, i tant!».

			«Detalls més tard».

			Vaig silenciar el telèfon i el vaig guardar. Llavors la mirada se me’n va anar cap als dos marcs de fotos que tenia al costat del monitor: l’un ple de fotos dels meus pares i d’en Cary, i l’altre ple de fotos d’en Gideon amb mi. En Gideon havia preparat aquest últim collage, perquè volia que tingués un record d’ell igual que ell en tenia un de meu a la seva taula. Com si em fes falta... 

			M’encantava tenir aquelles imatges de les persones que estimava ben a prop: la meva mare, amb el cap de rínxols daurats i aquell preciós somriure, amb el cos ple de corbes amb prou feines tapat per un minúscul biquini passant-s’ho bé a la Costa Blava en el iot del meu padrastre; el meu padrastre, en Richard Stanton, amb aspecte regi i distingit, amb els cabells platejats com a singular complement de la seva jove esposa; i en Cary, captat amb tota la seva esplendor fotogènica, amb els cabells castanys brillants i els ulls verds guspirejant, amb un somriure ample i entremaliat. La cara del milió de dòlars començava a aparèixer a revistes d’arreu i ben aviat adornaria les tanques i les parades d’autobús amb la roba de Grey Isles.

			Vaig mirar a l’altra banda del passadís i a través de la paret de vidre que limitava el petit despatx d’en Mark Garrity. Vaig veure la seva jaqueta penjada al respatller de la cadira Aeron, tot i que ell no es veia per enlloc. No em va sorprendre gens trobar-lo a la sala de descans amb el front arrufat davant d’una tassa de cafè; ell i jo compartíem una dependència a aquell líquid negre.

			—Em pensava que ja hi havies agafat l’aire —vaig dir, referint-me als problemes que tenia per fer funcionar la cafetera.

			—I ho he fet, gràcies a tu. —En Mark va alçar el cap i em va oferir un somriure encantador. Tenia la pell fosca i lluent, una barba ben retallada i els ulls d’un marró suau. A part de ser una persona agradable a la vista, era un cap excepcional, totalment disposat a formar-me en l’àmbit publicitari i convençut que no m’hauria d’ensenyar com fer les coses dues vegades. Fèiem un bon equip, i esperava que fos així durant molt de temps.

			—Prova això —va dir, mentre agafava una altra tassa fumejant que hi havia sobre el marbre. Me la va donar i la vaig acceptar agraïda, apreciant el fet que s’hagués recordat de posar-m’hi una mica de llet i sacarina, que era tal com a mi m’agradava.

			Vaig fer un xarrup cautelós, perquè cremava, i tot seguit em vaig posar a tossir per l’inesperat i desagradable gust que hi vaig trobar.

			—Què és això?

			—Cafè amb aroma de nabius.

			Vaig arrufar el front, també.

			—I qui carai s’ho vol beure, això?

			—Eh, mira... és precisament la teva feina, pensar en qui, i després vendre-l’hi. —Va alçar la tassa per brindar—. Pel nostre últim client!

			Vaig fer una ganyota, vaig redreçar l’esquena i en vaig provar un altre xarrup.

			
			
			Al cap de dues hores, encara em notava a la llengua el gust dolç dels nabius artificials. Com que era l’hora de la pausa, vaig començar a buscar per internet el doctor Terrence Lucas, l’home que havia tret en Gideon de polleguera durant el sopar de la nit anterior. Encara no havia acabat de teclejar el nom del metge al cercador quan em va sonar el telèfon.

			—Despatx d’en Mark Garrity —vaig respondre—. Us parla l’Eva Tramell.

			—Ho dius de debò, això de Las Vegas? —va preguntar en Cary sense cap preàmbul.

			—És clar.

			Pausa.

			—Ara ve quan em dius que te’n vas a viure amb el teu nòvio multimilionari i que me n’he d’anar?

			—Què? No! Que estàs sonat? —Vaig tancar els ulls ben fort, conscient de la inseguretat que sentia en Cary però pensant alhora que feia molt de temps que érem amics per tenir aquella mena de dubtes—. Tu no et mouràs mai del meu costat, ja ho saps.

			—Ah, o sigui que t’has llevat i has decidit que hauríem d’anar a Las Vegas?

			—Més o menys. He pensat que podríem beure mojitos al costat de la piscina i viure del servei d’habitacions durant un parell de dies.

			—No estic segur de fins a quin punt t’hi puc ajudar, jo, en tot això.

			—No pateixis, va tot a càrrec d’en Gideon. El seu avió, el seu hotel... Nosaltres només hem de pagar el menjar i les begudes. —Una mentida, perquè tenia pensat cobrir totes les despeses excepte les del transport, però en Cary no tenia pas per què saber-ho.

			—I ell no vindrà?

			Em vaig reclinar a la cadira i vaig contemplar una de les fotos d’en Gideon. Ja el trobava a faltar, i això que només feia dues hores que ens havíem separat.

			—Té uns negocis a Arizona, o sigui que només compartirem els vols d’anada i tornada, però a Las Vegas només hi serem tu i jo. Crec que ens fa falta.

			—Ai, sí —va dir, exhalant amb força—. M’anirà bé un canvi d’aires i una mica de temps lliure amb la meva millor amiga.

			—Perfecte, doncs. En Gideon vol sortir demà a les vuit del vespre.

			—Començaré a fer la maleta, doncs. Vols que et prepari la bossa, també?

			—Ho dius de debò? Ai, seria fantàstic! —En Cary hauria pogut fer d’estilista o de personal shopper. Tenia un gran talent amb la roba.

			—Eva?

			—Sí?

			Va sospirar.

			—Gràcies per aguantar les meves coses.

			—Va, calla.

			Després de penjar, em vaig quedar mirant el telèfon una bona estona, empipada pel fet que en Cary fos tan infeliç quan tot a la vida li anava tan bé. Era un expert en l’autosabotatge, mai no es creia realment digne de ser feliç.

			Quan vaig tornar-me a centrar en la feina, el cercador del Google em va fer recordar el meu interès en el doctor Terry Lucas. Hi havia uns quants articles sobre ell a la xarxa, acompanyats de fotos seves.

			«Pediatre. Quaranta-cinc anys. Casat des de fa vint anys». Inquieta, vaig buscar «doctor Terrence Lucas i esposa», morta de por i convençuda que veuria una morena de cabells llargs i pell daurada. Vaig sospirar alleujada quan vaig veure que la senyora Lucas era una dona de pell blanca i amb els cabells curts i pèl-rojos.

			Però això em va fer plantejar més preguntes. M’havia imaginat que aquesta era la dona que havia causat el conflicte entre els dos homes.

			La qüestió era que en Gideon i jo no sabíem gaire res l’un de l’altre. Sabíem les coses dolentes, o almenys ell sabia les meves; jo havia mig endevinat les seves a partir d’algunes pistes bastant òbvies. Havíem après algunes de les coses bàsiques de la cohabitació després de les moltes nits que havíem passat junts als nostres respectius apartaments. Ell havia conegut la meitat de la meva família i jo tota la seva. Però no havíem estat prou temps junts per poder tractar un munt de petits detalls perifèrics. I francament, crec que no érem tan comunicatius o inquisitius com podríem haver estat, com si tinguéssim por d’acumular més merda sobre una relació que ja estava lluitant per sobreviure.

			Estàvem junts perquè érem addictes l’un a l’altre. Mai no em sentia tan èbria com quan estàvem junts i érem feliços, i sabia que a ell li passava el mateix. A vegades passàvem algun mal tràngol per aquells moments de perfecció entre nosaltres, però eren tan tènues que la nostra tossuderia, determinació i amor ens feien continuar lluitant.

			«Ja n’hi ha prou de bestieses».

			Vaig comprovar el correu electrònic i vaig trobar l’alerta diària del Google sobre en «Gideon Cross». El resum d’enllaços del dia eren sobretot de fotos d’en Gideon amb el vestit negre i sense corbata i jo al seu costat en el sopar benèfic de la nit anterior al Waldorf-Astoria.

			—Bé. —No vaig poder evitar de pensar en la meva mare en veure aquelles fotos meves amb un vestit de còctel de color xampany de Vera Wang. No només perquè físicament m’hi assemblava molt, excepte que jo tenia els cabells llargs i llisos, sinó pel megamagnat del qual anava de bracet.

			La Monica Tramell Barker Mitchell Stanton era molt i molt bona com a esposa trofeu. Sabia exactament què s’esperava d’ella i ho feia a la perfecció. Malgrat que s’havia divorciat dues vegades, havia estat sempre per decisió d’ella i havia deixat els dos exs completament abatuts. Jo no tenia pas la meva mare en menys consideració per això, perquè ho havia fet tan bé com havia pogut i no havia menyspreat mai ningú, però jo havia crescut lluitant per la independència. El meu dret a dir que no era la meva possessió més preuada.

			Vaig minimitzar la finestra del correu i vaig deixar la meva vida personal de banda per tornar-me a endinsar en la cerca de comparacions de mercat sobre el cafè afruitat. La meva feina consistia a coordinar algunes reunions inicials entre els experts en màrqueting i en Mark, i ajudar en Mark a fer una pluja d’idees per a una campanya d’un restaurant de menjar sense gluten. Era gairebé migdia i començava a tenir molta gana quan va tornar a sonar el telèfon. Vaig contestar amb la benvinguda habitual.

			—Eva? —una veu femenina amb accent em va saludar—. Sóc la Magdalene. Tens un minut?

			Em vaig reclinar a la cadira, alerta. La Magdalene i jo havíem compartit un moment de simpatia per la reaparició inesperada i indesitjada de la Corinne en la vida d’en Gideon, però mai no oblidaria la crueltat que la Magdalene m’havia mostrat la primera vegada que ens vam veure.

			—Només un. Què passa?

			Va sospirar i després va parlar amb rapidesa, amb les paraules fluint precipitadament.

			—Ahir a la nit seia a la taula del darrere de la Corinne. Vaig poder sentir alguns fragments del que deien ella i en Gideon durant el sopar.

			Vaig notar que l’estómac se’m tensava, preparat per aun cop de puny emocional. La Magdalene sens dubte sabia com aprofitar-se de la meva inseguretat respecte a en Gideon.

			—Mira, remenar la merda mentre estic a la feina no m’agrada —vaig dir, fredament—. Jo no... 

			—No t’ignorava pas, ell.

			Se’m va obrir la boca un segon, però ella de seguida va omplir el silenci.

			—El que feia era controlar-la a ella, Eva. La Corinne no parava de fer suggeriments sobre on podria dur-te de Nova York perquè ets nova a la ciutat i tot això, però simplement ho feia per jugar al vell joc del recordes-quan-tu-i-jo-hi-vam-anar?

			—Vaja, un passeig per la memòria —vaig murmurar, satisfeta ara de no haver pogut sentir gaire res de la conversa en veu baixa d’en Gideon amb la seva ex.

			—Sí. —La Magdalene va respirar fondo—. Vas marxar perquè et pensaves que ell t’ignorava, però vull que sàpigues que el que feia era pensar en tu, intentava evitar que la Corinne et molestés.

			—I què ho fa que t’hi amoïnes tant?

			—Qui ho diu, que m’hi amoïno? Te’n dec una, Eva, per la meva actitud del primer dia.

			Em vaig quedar pensant en allò. Sí, me’n devia una, per l’emboscada al lavabo i la seva enveja maliciosa. Però no em vaig pas empassar que aquesta fos l’única motivació. Potser jo era el menor de dos mals. Potser volia mantenir els enemics ben a prop.

			—Molt bé. Gràcies.

			Sens dubte em sentia millor. M’acabava d’alliberar d’un pes que ni tan sols m’havia adonat que arrossegava.

			—Una altra cosa —va continuar la Magdalene—. Va sortir darrere teu a buscar-te.

			Vaig estrènyer la mà al voltant de l’auricular. En Gideon sempre venia darrere meu... perquè jo sempre fugia. La meva recuperació era tan fràgil que havia après a protegir-la a qualsevol preu. Quan alguna cosa amenaçava la meva estabilitat, fugia.

			—Hi deu haver hagut altres dones a la seva vida que deuen haver provat ultimàtums com aquest, Eva. S’avorrien o reclamaven la seva atenció o alguna mena de gest magnífic... O sigui que se n’anaven i esperaven que ell els anés al darrere. I saps què feia?

			—Res —vaig dir, suaument, coneixent com era el meu home. Un home que mai no feia vida social amb les dones amb qui es ficava al llit i que mai no es ficava al llit amb les dones amb qui es relacionava socialment. La Corinne i jo érem les úniques excepcions d’aquesta regla, i això era un altre motiu pel qual la seva ex encara em provocava fiblades de gelosia.

			—No feia res més que assegurar-se que l’Angus les deixava a casa sanes i estàlvies —va confirmar, i vaig pensar que potser era una tàctica que ella havia provat en algun moment—. Però quan vas marxar, no va sortir prou ràpid darrere teu. I quan es va acomiadar no semblava ell. Semblava... distant.

			Perquè tenia por. Vaig tancar els ulls i em vaig maleir mentalment. Amb duresa.

			En Gideon m’havia dit més d’una vegada que l’aterria que jo fugís, perquè no podia suportar la idea que no tornés. Què en treia de dir-li que no podia imaginar-me la vida sense ell si amb les meves accions li mostrava tan sovint el contrari? M’havia d’estranyar que no m’hagués parlat obertament del seu passat?

			Havia de parar de fugir. En Gideon i jo havíem de lluitar junts per això, per nosaltres, si volíem tenir alguna esperança que la nostra relació funcionés.

			—Estic en deute amb tu, ara? —vaig preguntar, amb to neutre, tot saludant en Mark, que se n’anava a dinar.

			La Magdalene va sospirar.

			—En Gideon i jo fa molt de temps que ens coneixem. Les nostres mares són amigues íntimes. Tu i jo ens veurem sovint, Eva, i espero que trobem la manera d’evitar situacions incòmodes.

			Aquella dona m’havia vingut a buscar per dir-me que en el moment que en Gideon em fiqués «la cigala a dins», s’hauria «acabat». I m’ho va venir a dir en un moment en què jo estava especialment vulnerable.

			—Escolta, Magdalene, si no fas cap espectacle, ens en sortirem. —I ja que s’havia posat tan directa...—. Puc espatllar la meva relació amb en Gideon jo soleta, creu-me. No necessito pas ajuda.

			Va fer un petit somriure.

			—Aquest va ser el meu error, em sembla. Era massa prudent i massa complaent. Amb tu s’ho ha de treballar. En fi... he gastat el meu minut. Et deixo marxar.

			—Que passis un bon cap de setmana —vaig dir, en comptes de gràcies. Encara no em fiava de la motivació de la trucada.

			—Igualment.

			Mentre tornava l’auricular al seu lloc, se me’n va anar la vista cap a les fotos d’en Gideon i jo. De sobte em va aclaparar un sentiment de desig i possessió. Era meu, tot i que no podia estar segura d’un dia per l’altre si continuaria sent-ho. I només de pensar que alguna altra dona el podia tenir, em feia tornar boja.

			Vaig obrir l’últim calaix i vaig treure el mòbil de la bossa. Impulsada per la necessitat que ell pensés en mi amb la mateixa intensitat que jo pensava en ell, li vaig enviar un missatge per fer-li saber la meva sobtada i desesperada ànsia per devorar-lo:

			«Donaria qualsevol cosa per xuclar-te la cigala ara mateix».

			Només de pensar en l’aspecte que tenia quan me la ficava a la boca... els sorolls animals que feia quan estava a punt d’escorre’s... 

			Em vaig aixecar, vaig esborrar el missatge tan bon punt vaig veure que havia estat enviat i vaig tornar a ficar-me el mòbil a la bossa. Com que ja era migdia, vaig tancar totes les finestres de l’ordinador i vaig anar cap a la recepció a buscar la Megumi.

			—Tens ganes de menjar res en concret? —va preguntar, mentre s’aixecava de la cadira i em donava l’oportunitat d’admirar el seu vestit de color lavanda sense mànigues i ajustat amb cinturó.

			Vaig tossir en sentir aquella pregunta justament després del meu missatge de text.

			—No. Tria tu, a mi m’agrada tot.

			Vam travessar les portes de vidre en direcció a l’ascensor.

			—Tinc tantes ganes que arribi el cap de setmana —va dir la Megumi amb un sospir mentre premia el botó de l’ascensor amb un dit amb l’ungla postissa—. Només queda un dia i mig.

			—Que tens planejada alguna cosa divertida?

			—Això encara està per veure. —Va sospirar i es va posar els cabells darrere l’orella—. Tinc una cita a cegues —va explicar-me, sense gaire convenciment.

			—Ah. Confies en la persona amb qui has quedat?

			—Ho ha organitzat tot la meva companya de pis. Espero que com a mínim el noi sigui atractiu físicament, perquè, si no, sé on trobar-la i la venjança pot ser molt cruel.

			Jo encara somreia quan un dels ascensors va arribar a la planta i vam entrar a dins.

			—Dona, però això augmenta les probabilitats que sigui una bona oportunitat.

			—Mira, no ho crec pas, perquè el va conèixer en una cita a cegues amb ell abans que jo. M’ha jurat que és fantàstic, que és més el meu tipus que no pas el seu.

			—Mmm.

			—Ja ho sé, d’acord? —La Megumi va moure el cap i va mirar l’agulla decorativa i antiquada de sobre les portes de l’ascensor que marcava els pisos per on passava.

			—Ja em faràs saber a veure com ha anat.

			—Oh, i tant. Desitja’m sort.

			—Per descomptat. —Tot just acabàvem de sortir al vestíbul quan vaig notar que em vibrava la bossa sota el braç. Quan vam passar pels torniquets d’accés, vaig agafar el mòbil i se’m va encongir l’estómac en veure el nom d’en Gideon a la pantalla. M’estava trucant, en comptes de respondre’m el missatge.

			—Perdona —li vaig dir a la Megumi abans de respondre.

			Em va fer un gest despreocupat.

			—Endavant.

			—Hola —li vaig dir, tota animada.

			—Eva.

			Em vaig quedar glaçada en sentir la manera com havia pronunciat el meu nom. L’aspror de la seva veu era d’allò més prometedora.

			Vaig alentir el pas i em vaig adonar que m’havia quedat sense paraules, només pel fet de sentir-lo dir el meu nom amb aquella ansietat que jo anhelava: l’indici que em deia que desitjava estar dintre meu més que cap altra cosa en aquest món.

			Mentre la gent passava pel meu voltant, entrant i sortint de l’edifici, em vaig quedar aturada pel silenci pesat del telèfon. Per la demanda implícita i gairebé irresistible. No feia ni un soroll —ni tan sols li sentia la respiració—, però notava el seu desig. Si la Megumi no m’hagués estat esperant pacientment, hauria agafat un ascensor fins a dalt de tot per satisfer la seva ordre no pronunciada i complir la meva oferta.

			El record del dia que l’hi vaig xuclar al seu despatx em va fer bullir la sang i em va provocar salivera. Vaig empassar saliva.

			—Gideon... 

			—Volies la meva atenció... i ja la tens. Vull sentir-te pronunciar aquelles paraules.

			Vaig notar que em posava vermella.

			—No puc. Aquí no. Ja et trucaré més tard.

			—Vés al costat de la columna, fora del pas.

			Sorpresa, vaig fer un cop d’ull al meu voltant, buscant-lo. Llavors em vaig recordar de l’identificador de trucades que tenia al seu despatx. Vaig alçar la vista, buscant les càmeres de seguretat. Immediatament, vaig notar la seva mirada sobre meu, calenta i desitjosa. L’excitació es va apoderar de mi, impulsada pel seu desig.

			—Afanya’t, angelet. La teva amiga t’està esperant.

			Vaig anar cap a la columna, respirant ràpid i fort.

			—Ara digue-m’ho. El teu missatge m’ha fet empalmar, Eva. Què penses fer?

			Em vaig posar la mà al coll i mirava impotent la Megumi, que m’observava amb les celles alçades. Vaig aixecar el dit per demanar-li un minut més, i després em vaig girar d’esquena i vaig xiuxiuejar:

			—Et vull a dins de la meva boca.

			—Per què? Per jugar amb mi? Per burlar-te’n tal com estàs fent ara? —No hi havia desig a la seva veu, només severitat calmada.

			Sabia que havia de parar molta atenció quan en Gideon parlava seriosament del sexe.

			—No. —Vaig alçar la cara cap a la cúpula del sostre que ocultava la càmera de seguretat més propera—. Per fer-te escórrer. M’encanta fer-te escórrer, Gideon.

			Va esbufegar.

			—Serà un regal, doncs.

			Només jo sabia el que significava per a en Gideon veure l’acte sexual com un regal. Per a ell, abans, el sexe havia estat només dolor i degradació, o luxúria i necessitat. Ara, amb mi, era plaer i amor.

			—Sempre.

			—Això està bé. Perquè t’aprecio molt, Eva, i també aprecio el que tenim. Fins i tot el nostre impuls desenfrenat de follar constantment és preciós per a mi, perquè és important.

			Em vaig repenjar a la columna, conscient que havia caigut en un antic hàbit destructiu: havia aprofitat l’atracció sexual per alleujar les meves inseguretats. Si en Gideon em desitjava a mi, no podia estar desitjant a ningú més. Com carai s’ho feia per saber sempre el que em passava pel cap?

			—Sí —vaig sospirar, amb els ulls tancats—. És important.

			Hi va haver una època en què m’havia abocat al sexe per sentir afecte, confonent el desig momentani amb l’interès de debò, motiu pel qual ara insistia tant a tenir una mena de marc

